CELEX: 32013R1229
Language: lv
Date: 2013-11-28 00:00:00
Title: Komisijas Īstenošanas regula (ES) Nr. 1229/2013 ( 2013. gada 28. novembris ) par atsevišķu preču klasifikāciju kombinētajā nomenklatūrā

3.12.2013   
            
            
               LV
            
            
               Eiropas Savienības Oficiālais Vēstnesis
            
            
               L 322/8
            
         KOMISIJAS ĪSTENOŠANAS REGULA (ES) Nr. 1229/2013
   (2013. gada 28. novembris)
   par atsevišķu preču klasifikāciju kombinētajā nomenklatūrā
   EIROPAS KOMISIJA,
   ņemot vērā Līgumu par Eiropas Savienības darbību,
   ņemot vērā Padomes 1987. gada 23. jūlija Regulu (EEK) Nr. 2658/87 par tarifu un statistikas nomenklatūru un kopējo muitas tarifu (1) un jo īpaši tās 9. panta 1. punkta a) apakšpunktu,
   tā kā:
   
               (1)
            
            
               Lai nodrošinātu Regulai (EEK) Nr. 2658/87 pievienotās kombinētās nomenklatūras vienveidīgu piemērošanu, ir jāpieņem noteikumi par šīs regulas pielikumā minēto preču klasifikāciju.
            
         
               (2)
            
            
               Regulā (EEK) Nr. 2658/87 ir izklāstīti vispārīgie kombinētās nomenklatūras interpretācijas noteikumi. Minētie noteikumi attiecas arī uz jebkuru citu nomenklatūru, kas pilnīgi vai daļēji balstās uz KN vai pievieno tai papildu apakšnodaļas un ir izveidota ar īpašiem Savienības noteikumiem, lai piemērotu tarifu un citus pasākumus, kas saistīti ar preču tirdzniecību.
            
         
               (3)
            
            
               Šīs regulas pielikuma tabulas 1. ailē aprakstītās preces saskaņā ar minētajiem vispārīgajiem noteikumiem būtu jāklasificē saskaņā ar minētās tabulas 2. ailē norādīto KN kodu atbilstīgi 3. ailē noteiktajam pamatojumam.
            
         
               (4)
            
            
               Ir lietderīgi noteikt, ka saistošo izziņu par tarifu, kura izdota attiecībā uz precēm, uz kurām attiecas šī regula, bet kura neatbilst šīs regulas noteikumiem, izziņas turētājs var turpināt izmantot noteiktu laikposmu saskaņā ar Padomes Regulas (EEK) Nr. 2913/92 (2) 12. panta 6. punktu. Minētais laikposms ir trīs mēneši.
            
         
               (5)
            
            
               Šajā regulā paredzētie pasākumi ir saskaņā ar Muitas kodeksa komitejas atzinumu,
            
         IR PIEŅĒMUSI ŠO REGULU.
   1. pants
   Pielikuma tabulas 1. ailē aprakstītās preces kombinētajā nomenklatūrā klasificē ar tabulas 2. ailē norādīto KN kodu.
   2. pants
   Saistošo izziņu par tarifu, kas neatbilst šīs regulas noteikumiem, saskaņā ar Regulas (EEK) Nr. 2913/92 12. panta 6. punktu var turpināt izmantot trīs mēnešus no šīs regulas spēkā stāšanās dienas.
   3. pants
   Šī regula stājas spēkā divdesmitajā dienā pēc tās publicēšanas Eiropas Savienības Oficiālajā Vēstnesī.
   
      Šī regula uzliek saistības kopumā un ir tieši piemērojama visās dalībvalstīs.
      Briselē, 2013. gada 28. novembrī
      
         
            Komisijas un tās priekšsēdētāja vārdā –
         
            Komisijas loceklis
         
         Algirdas ŠEMETA
      
   
   
      (1)  OV L 256, 7.9.1987., 1. lpp.
   
      (2)  Padomes 1992. gada 12. oktobra Regula (EEK) Nr. 2913/92 par Kopienas Muitas kodeksa izveidi (OV L 302, 19.10.1992., 1. lpp.).
   
      PIELIKUMS
      
                  Preču apraksts
               
               
                  Klasifikācija
                  (KN kods)
               
               
                  Pamatojums
               
            
                  (1)
               
               
                  (2)
               
               
                  (3)
               
            
                  Izstrādājums sastāv no koka platformas (aptuveni 40x40 cm), kuras virspuse un malas ir pārklātas ar sintētisko šķiedru (polipropilēnu) austu audumu ar filca oderi. Audumam ir porains plastmasas pamats.
                  Platformas vidū ir 60 cm augsta caurule, kas izgatavota no kartona, ar vāciņu abos galos. Caurules apakšējās daļas vāciņš ir izgatavots no cietas plastmasas, un cauri koka platformai plastmasas vāciņā ir ieskrūvēta skrūve, lai tādējādi platformu piestiprinātu caurulei. Caurules augšējās daļas vāciņu veido apaļš gabals no koka, kura diametrs ir aptuveni 12 cm un kurš pārklāts ar plūksnotu austu audumu (60 % poliakrila plīšs un 40 % poliestera plīšs).
                  Caurule ir pārklāta ar sizala paklāju, kas pie caurules ir pielīmēts un piestiprināts ar skavām. Sizala paklājs sastāv no lateksa pamatnes, kas piestiprināta austam audumam savērptām sizala augu šķiedrām (sk. fotoattēlu Nr. 668B). Savērpto auklu no sizala šķiedrām lineārais blīvums ir lielāks par 20 000 deciteksiem katrai.
                  (Skatīt fotoattēlus Nr. 668 A un 668 B) (1)
                  
               
               
                  6307 90 98
               
               
                  Klasifikācija noteikta, ievērojot kombinētās nomenklatūras vispārīgo interpretācijas 1., 3.b) un 6. noteikumu, XI sadaļas 7.f) piezīmi un KN kodu 6307, 6307 90 un 6307 90 98 aprakstu.
                  Ņemot vērā izstrādājuma objektīvās īpašības, izstrādājums ir paredzēts kaķiem, lai tos piesaistītu un turētu nost no mēbelēm, kuras tie citādāk saskrāpētu un aizņemtu.
                  Klasificēšana pozīcijā 9403 pie mēbelēm nav iespējama, jo šajā pozīcijā ietilpst cita veida izstrādājumi, kuri paredzēti privātiem mājokļiem, viesnīcām, birojiem, skolām, baznīcām, veikaliem, laboratorijām utt. (sk. arī Harmonizētās sistēmas (HS) skaidrojumus 9403. pozīcijai).
                  Klasificēšana pozīcijā 9503 pie rotaļlietām arī nav iespējama, jo ir identificējams, ka izstrādājums ir paredzēts vienīgi dzīvniekiem un tādējādi neietilpst šajā pozīcijā saskaņā ar 95. nodaļas 5. piezīmi.
                  Tekstilmateriāls labi piesaista kaķu uzmanību (piemēram, lai skrāpētu to ar saviem nagiem, sēdētu uz tā un spēlētos ar to), un tāpēc ir būtiski šo izstrādājumu izmantot kā skrāpēšanas un spēļu ierīci kaķiem. Tādējādi tieši tekstilmateriāls (nevis koks, kartons vai plastmasa) ir tas, kas piešķir izstrādājumam tā būtiskās īpašības vispārīgā interpretācijas 3.b) noteikuma nozīmē.
                  5305. pozīcijā sizala šķiedras ir savērptas 5607. pozīcijas auklā kombinētās nomenklatūras XI sadaļas 3(A)(e) piezīmes izpratnē (skatīt arī HS skaidrojumu par 5305. pozīcijas pirmo daļu un HS skaidrojumu par XI sadaļu, vispārīgo noteikumu (1)B(2) punkta I tabulu par atšķirībām starp dzijām un auklām, tips: citu augu šķiedras).
                  Tomēr austu sizala audumu nevar klasificēt pozīcijā 5609 kā auklas izstrādājumu, jo šajā pozīcijā neietilpst tekstilizstrādājumi, kuri ietilpst specifiskākās tekstilmateriālu pozīcijās, piemēram, pozīcijā 6307 (sk. arī HS skaidrojumu par 5609. pozīcijas pirmo daļu un trešās daļas c) punktu).
                  Ne sizala paklāju, ne sintētisko šķiedru austu audumu ar filca oderi un porainas plastmasas pamatni nevar klasificēt 57. nodaļā šīs nodaļas 1. piezīmes izpratnē, jo šie materiāli ir daļa no skrāpējamās ierīces kaķiem un nav mēbeļu priekšmeti (sk. arī HS skaidrojumu par 57. nodaļu, vispārīgie noteikumi, pirmā daļa).
                  Tādējādi gatavais izstrādājums, kas sastāv no sizala austa auduma, plūksnota austa auduma un sintētisko šķiedru austa auduma ar filca oderi, ir klasificējams pozīcijā 6307.
                  Tāpēc izstrādājums ir klasificējams ar KN kodu 6307 90 98 kā "citādi gatavie tekstilizstrādājumi".
               
            
         
      
                  
                     
               
               
                  
                     
               
            
         (1)  Fotoattēli ir sniegti tikai informācijai.